КIУАЩ БетIал "Зэманыр IуэхукIэ зыгъэнщIыфыр"
#усэ
Зэманыр IуэхукIэ зыгъэнщIыфыр,
Аращ езыр зэманыр зейр, –
Iyэxy щIакIэ махуэм пэувыфыр
Аращ къэкIуэнур зи дунейр.

IэнатIэр фронтуэ къэзылъытэм
БыдапIэ щыIэн къимыщтэн?
И IитI къамыхьым щыукIытэм
Къэвгъуэтыт Iуэху гугъу пэпщытэн?

НэхулъэфI узыншэу укъекIамэ,
Сэбэп ухъупхъэр уигу игъэлъ;
ПлъэкI псор уи лъахэм хуумыщIамэ,
УкIытэ; жэщ хъуам умыгъуэлъ.

УкIытэ, плъэкIыр умыщIамэ –
И фIыгъуэм гъащIэм ухэнащ,
Куэдыщэ пщIауэ къыпфIэщIамэ,
УимыкIыу уи пIэм укъинащ.

Упсэу цIыхугъэм и фэеплъуэ
ЛIэужь зыухуэр гъащIэ ин,
ЩIыренэ махуэр мыужьых пшэплъуэ,
Дыинщ, мурадри иреин.